《将进酒效鲍明远十首 其一》
明代·欧必元

进君柏叶之美酒，盛君香螺之琼卮。五色玉环之繸带，七宝同琼之结衣。

越女燕歌年二八，玉腕挥弦诉所思。琴琼欲诉愁难诉，盈盈珠翠徒披离。

流苏帐里枕君腹，沉香亭上咏君诗。倏忽流光如泡电，安能长保百年期。

嗟哉，人生有酒不能饮，惜费徒为后世嗤。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。